<classify> CHAMA cha Demokrasia na Maendeleo CHADEMA kimezindua kampeni za mgombea wake wa Ubunge wa Jimbo la Ukonga mkoani Dar es Salaam katika Uchaguzi Mdogo, Asia Msangi baada ya aliyekuwa mbunge wa jimbo hilo Mwita Waitara kujivua uanachama na kujiunga na Chama Cha Mapinduzi CCM.Uzinduzi wa kampeni hizo ulifanyika kwenye Viwanja vya Mzambarauni, Gongolamboto Wilaya ya Ilala na kuhudhuriwa na viongozi wa juu wa Chadema akiwemo aliyekuwa Waziri Mkuu, Frederick Sumaye na Naibu Katibu Mkuu Chadema Zanzibar, Salum Mwalimu ambaye alikuwa mgeni rasmi.Mwenyekiti wa chama hicho Mkoa wa Ilala, Dk Makongoro Mahanga amesema CCM imekuwa ikishinda katika chaguzi kutokana na kuwatumia mabalozi jambo ambalo hata yeye lilikuwa likimpa ushindi alipokuwa mbunge wa jimbo hilo kwa miaka 10.Aliwataka wananchi wa jimbo hilo kutokuwa waoga, bali kujitokeza na kupiga kura ifikapo Septemba 16, mwaka huu na kuhakikisha wanazilinda kwa umakini.Mbunge wa Tarime, John Heche ameahidi kuwepo kwenye kampeni hizo hadi siku ya mwisho na sababu ya kushiriki ni kulinda heshima ya wakazi wa Tarime na Wakurya kwa ujumla.Heche alidai jamii hiyo ni ya watu wenye heshima, na kwa mara ya kwanza wameaibishwa kutokana na kuhama uanachama kwa aliyekuwa mbunge wa jimbo hilo, Waitara.Ametumia dakika mbili kuzungumza kilugha na umati uliofika viwanjani hapo kwa ajili ya kampeni hizo.Sumaye ambaye ni Mwenyekiti wa Kanda ya Pwani wa chama hicho, amesema kama hakuna demokrasia ya kweli ya vyama vingi, Watanzania watabakia kulalamika kwa kila jambo.  <topic>: KITAIFA 